C 202/80
LT
Europos Sąjungos oficialusis leidinys
2023 6 9
Geografinė vietovė pasižymi įvairiais dirvožemiais – joje vyrauja kalvų viršuje slūgsantys rūgštūs skalūnai, klintinis plynaukščių ir lygumų, kuriose auginamos vynuogės, dirvožemis ir akmeningos aliuvinės terasos.
Visi šie dirvožemiai yra sausi, nederlingi, tinkami vynuogėms, nes jos gali juose giliai įsišaknyti.
Nuo Sevenų, Juodųjų kalnų ir Pirėnų priekalnių iki lagūnos pakrantės besidriekianti Odo, Orbo, Hero, Vidurlio ir Gardono upių vagojama SGN „Terres du Midi“ vietovė atrodo lyg didžiulis į Viduržemio jūrą atsiveriantis amfiteatras.
Viduržemio jūros klimatas labai palankus auginti vynuoges, nes vasaros būna karštos ir sausos, o žiemos – švelnios, lyja pavasarį ir rudenį.
Vietovėje pučia keli vyraujantys vėjai.
Vynuogėms nokstant Liono įlanką nuolatos, o kartais ir smarkiai košia jūros vėjas.
Jo atnešama jūros dulksna sušvelnina pernelyg aukštą temperatūrą.
Dėl sauso ir stipraus šiaurės arba vakarų vėjo („tramontane“, „cers“ ir mistralio) vynuogės auga sveikos.
Vyraujant tokiam klimatui galima auginti įvairioms vietovėms tinkamas vynuogių veisles.
Šioje vietovėje tarpusavyje persipina kalnai ir aukštikalnės, priekalnės ir vidutinio aukščio plynaukštės ir galiausiai pakrantės lyguma.
Joje nuo Ronos deltos iki pat Ispanijos sienos auginamos vien vynuogės.
9.2.
Produkto ypatumai
SGN „Terres du Midi“ vynai – iš „Midi viticole“ judėjimo istorijos užgimęs produktas.
Šioje vietovėje maždaug 600 m. pr. Kr. vynai buvo gaminami iš pirmuosiuose aplink Agdą augusiuose Vakarų Europos vynuogynuose išaugintų vynuogių.
1907 m. įvyko vyno gamybą, socialinį gyvenimą ir vynuogių auginimo įmonių ekonomiką paveikusi vyno sektoriaus krizės kulminacija.
Įvairūs mokesčiai, perteklinė gamyba ir sukčiavimas kurstė nepasitenkinimą.
Krito kainos, kartu prastėjo vynų kokybė.
Susidūrę su valdžios institucijų nelankstumu, vyndariai įsteigė daugybę vyno apsaugos komitetų, turėjusių atstovų daugumoje Pietų krašto komunų; šie komitetai netrukus susijungė į „Confédération Générale des Vignerons du Midi“ (Generalinę Pietų krašto vyndarių konfederaciją).
Taigi, valstybei pripažinus šią konfederaciją, leidusią atnaujinti dialogą ir rasti sprendimus šiai krizei įveikti (mokesčių mažinimas, kova su sukčiavimu, vyno deklaravimo ir judėjimo taisyklės, amnestija), ėmė rastis „Midi Viticole“ (Pietų vynuogių krašto) idėjos apmatai.
Šio judėjimo steigimo akte aiškiai nurodomi „Midi Viticole“, jungiančio keturis Rytų Pirėnų, Odo, Hero ir Garo vynuogių auginimo departamentus, kontūrai.
Šiose vietovėse beveik išimtinai auginamos vynuogės.
1964 m. buvo tiksliai apibrėžtas ir imtas reguliuoti teisės aktais su administracine gamybos vietove, pasižyminčia tam tikromis dirvožemio ir klimato sąlygomis, susijęs „vin de canton“ (kantono vynas).
1968 m. dekretu šie „vins de canton“ (kantono vynai) pakeičiami „vins de pays“ (krašto vynais); iš pradžių jie buvo vadinami departamento, kuriame pagaminti, pavadinimu ir atitiko konkrečius gamybos kriterijus, užtikrinančius aukštesnę produkcijos kokybę.
Šiuo etapu „Vins du Midi“ (Pietų krašto vynams) buvo suteiktas specialus pripažinimas; tai paskatino atsirasti SGN „Terres du Midi“.
Pagaminama 100 000 hektolitrų raudonųjų, rožinių ir baltųjų SGN „Terres du Midi“ vynų.
Raudonųjų vynų gaminama daugiausia (55 % produkcijos).
Auga rožinių vynų gamyba (35 %), o šias dvi rūšis papildo baltieji vynai.
Saugoma geografine nuoroda „Terres du Midi“ žymimi vynai gaminami iš kelių vynuogių veislių, kurios gali būti ir tradicinės regiono, ir iš kitų vynuogių auginimo regionų atkeliavusios veislės, derinio.
Šias vynuogių veisles tapo įmanoma auginti dėl augintojų praktinės patirties, nes jie sodina vynmedžius atsižvelgdami į įvairius geografinės vietovės dirvožemius, taip siekdami išauginti kokybiškas vynuoges.
Dėl šilto ir sauso Viduržemio jūros klimato poveikio visų veislių vynuogės kiekvienoje vietovėje visiškai sunoksta, taip pat išsaugomi ar net sustiprinami pirminiai jų aromatai.
Tad gaminamiems vynams būdingi vaisių ir gėlių aromatai, kurių stiprumas ir pobūdis priklauso nuo deriniuose naudojamų vynuogių veislių.